钦定古今图书集成/明伦汇编/官常典/第767卷 > 朱长生 于提
## 钦定古今图书集成/明伦汇编/官常典/第767卷 > 朱长生 于提

按《魏书节义传》：“朱长生及于提，并代人也。高祖时，以
长生为员外散骑常侍，与提俱使高车至其庭。高车
主阿伏至罗责长生等拜，长生拒之曰：‘我天子使，安
肯拜下土诸侯’？阿伏至，罗乃不以礼待，长生以金银
宝器奉之。至罗既受献，长生曰：‘为内臣附，宜尽臣礼，
何得口云再拜而实不拜’？呼出帐，命众中拜。阿伏至”，
罗惭其臣下，大怒曰：“帐中何不教我拜，而辱于大众。”
夺长生等献物，内之丛石之中。兵胁之曰：“汝能为我
臣则活，如其不降，杀汝！”长生与提瞋目厉声责之曰：
“岂有天子使人拜汝夷我？宁为魏鬼，不为汝臣！”至罗
弥怒，绝其饮食，从行者三十人皆降。至罗乃给以肉
酪，惟长生与提不从，乃各分徙之。积三岁乃得还。高
祖以长生等守节，远同苏武，甚嘉之。拜长生河内太
守，于提陇西太守，并赐爵五等男，从者皆为令长。